OBRAZLOŽITVENI MEMORANDUM

1. OZADJE PREDLOGA

Predlog uredbe Sveta je potreben zaradi pričakovanega pristopa Republike Hrvaške k Evropski uniji.

Pogodba med državami članicami Evropske unije in Republiko Hrvaško o pristopu Republike Hrvaške k Evropski uniji[1] (v nadaljnjem besedilu: Pogodba o pristopu) je bila podpisana v Bruslju 9. decembra 2011.

V členu 3(3) Pogodbe o pristopu je določeno, da začne veljati 1. julija 2013 pod pogojem, da so vse listine o ratifikaciji deponirane pred tem datumom.

Člen 3(4) Pogodbe o pristopu omogoča institucijam Unije, da pred pristopom sprejmejo ukrepe, navedene med drugim v členu 50 Akta o pogojih pristopa Republike Hrvaške in prilagoditvah Pogodbe o Evropski uniji, Pogodbe o delovanju Evropske unije in Pogodbe o ustanovitvi Evropske skupnosti za atomsko energijo[2] (v nadaljnjem besedilu: Akt o pogojih pristopa). Ti ukrepi začnejo veljati le pod pogojem, da začne veljati Pogodba o pristopu, ter z dnem začetka njene veljavnosti.

Člen 50 Akta o pogojih pristopa potrjuje, da kadar je treba akte institucij, sprejete pred pristopom, zaradi pristopa prilagoditi, ta akt ali njegove priloge pa ne določajo potrebnih prilagoditev, Svet ali Komisija (če je izvirni akt sprejela sama) sprejme potrebne akte.

Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS[3] določa razdelitev Unije na cone s primerljivimi kmetijskimi razmerami, razmerami varstva rastlin in okoljskimi razmerami, da se omogoči lažje vzajemno priznavanje fitofarmacevtskih sredstev. Priloga I k navedeni uredbi vsako državo članico uvršča v severno ali osrednjo ali južno cono za registracijo fitofarmacevtskih sredstev.

Cilj tega predloga je vključiti Hrvaško v južno cono iz Priloge I k Uredbi (ES) št. 1107/2009.

Glede na to, da so kmetijske razmere, razmere varstva rastlin in okoljske razmere, značilne za Hrvaško, na splošno primerljive z razmerami v državah, ki so že uvrščene v južno cono, in sicer Bolgarija, Grčija, Španija, Francija, Italija, Ciper, Malta in Portugalska, bi bilo treba Hrvaško vključiti v seznam držav članic južne cone iz Priloge I k Uredbi (EU) št. 1107/2009.

2. REZULTATI POSVETOVANJ Z ZAINTERESIRANIMI STRANMI IN OCENA UČINKA

Ker je ta predlog tehnične narave in ne vključuje političnih odločitev, ni bilo smiselno izvesti posvetovanj z zainteresiranimi stranmi ali opraviti ocene učinka.

3. PRAVNI ELEMENTI PREDLOGA

Pravna podlaga za predlog je člen 50 Akta o pogojih pristopa Republike Hrvaške.

Načeli subsidiarnosti in sorazmernosti se spoštujeta v celoti.

Unija mora ukrepati v skladu z načelom subsidiarnosti, določenim v členu 5(3) PEU, saj gre za tehnično prilagoditev pravnega akta, ki ga je sprejela Unija. Predlog je v skladu z načelom sorazmernosti, določenim v členu 5(4) PEU, saj ne presega tistega, kar je potrebno za doseganje zasledovanega cilja.

4. PRORAČUNSKE POSLEDICE

Predlog ne vpliva na proračun.

2013/0047 (NLE)

Predlog

UREDBA SVETA

o spremembi Uredbe (ES) št. 1107/2009 Evropskega parlamenta in Sveta zaradi pristopa Hrvaške

SVET EVROPSKE UNIJE JE –

ob upoštevanju Pogodbe o pristopu Hrvaške, zlasti člena 3(4) Pogodbe,

ob upoštevanju Akta o pristopu Hrvaške, zlasti člena 50 Akta,

ob upoštevanju predloga Evropske komisije,

ob upoštevanju naslednjega:

(1) Priloga I k Uredbi (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS[4] določa cone, v katere so uvrščene države članice s primerljivimi kmetijskimi razmerami, razmerami varstva rastlin in okoljskimi razmerami (vključno s podnebnimi razmerami), da se zlasti omogočijo lažja preučitev vlog, izdaja registracij fitofarmacevtskih sredstev v Uniji in vzajemno priznavanje registracij.

(2) Zaradi pristopa Hrvaške k Evropski uniji bi bilo treba Hrvaško vključiti v južno cono, saj so kmetijske razmere, razmere varstva rastlin in okoljske razmere na Hrvaškem primerljive z razmerami v Bolgariji, Grčiji, Španiji, Franciji in Italiji ter na Cipru, Malti in Portugalskem.

(3) Prilogo I k Uredbi (ES) št. 1107/2009 bi bilo zato treba ustrezno spremeniti –

SPREJEL NASLEDNJO UREDBO:

Člen 1

Priloga I k Uredbi (ES) št. 1107/2009 se spremeni v skladu s Prilogo k tej uredbi.

Člen 2

Ta uredba začne veljati pod pogojem, da začne veljati Pogodba o pristopu Hrvaške, ter z dnem začetka njene veljavnosti.

Ta uredba je zavezujoča v celoti in se neposredno uporablja v vseh državah članicah.

V Bruslju,

Za Svet

Predsednik

PRILOGA

Priloga I k Uredbi (ES) št. 1107/2009 se nadomesti z naslednjim:

„PRILOGA I

Opredelitev con za registracijo fitofarmacevtskih sredstev iz člena 3(17)

Cona A – sever

V to cono sodijo naslednje države članice:

Danska, Estonija, Latvija, Litva, Finska, Švedska

Cona B – osrednji del

V to cono sodijo naslednje države članice:

Belgija, Češka, Nemčija, Irska, Luksemburg, Madžarska, Nizozemska, Avstrija, Poljska, Romunija, Slovenija, Slovaška, Združeno kraljestvo

Cona C – jug

V to cono sodijo naslednje države članice:

Bolgarija, Grčija, Španija, Francija, Hrvaška, Italija, Ciper, Malta, Portugalska“

[1] UL L 112, 24.4.2012, str. 10.

[2] UL L 112, 24.4.2012, str. 21.

[3] UL L 309, 24.11.2009, str. 1.

[4] UL L 309, 24.11.2009, str. 1.